Kuressaare linna ja lähialade areng Kaarma vallas on viimastel aastatel väga intensiivne olnud. Tugeva arendussurve tõttu nii linna sees kui ka linnalähedastes kantides on kohalik identiteet ja elanike väärtused planeerimises tahaplaanile jäänud. Sellest olukorrast lähtudes  püüab käesolev uuring lahti mõtestada elukeskkonna tajumise ja kasutamise ning kohalikku identiteeti kajastavad väärtused. Uuringu eesmärgiks on kohalike elanike arvamuste kaardistamine Kuressaare linna ja Kaarma valla kontaktvööndi üldplaneeringu (nimetatud ka kui ühisplaneering) tarbeks. Sellest tulenevalt on uuringu keskseteks teemadeks üldplaneeringust lähtuvad aspektid ehk need valdkonnad, millele on võimalik leida ruumiline väljund.